SKRIFTLIG FORESPØRGSEL E-3140/00

af Mario Mauro (PPE-DE) til Kommissionen

(6. oktober 2000)

Om: Plantebeskyttelsesmidler af biologisk oprindelse

Der findes stadig ikke nogen EU-lovgivning, der specifikt vedrører registrering af plantebeskyttelsesmidler af biologisk oprindelse.

Samtidig med, at der sker hurtige fremskridt inden for forskning og udvikling af biologiske plantebeskyttelsesmidler med udsigt til, at der fremover vil blive udviklet produkter, der både med hensyn til omkostninger og virkning kan sammenlignes med syntetiske produkter, kan manglende regler på området begrænse anvendelsen af disse produkter og dermed disses potentielle gavnlige virkninger i tilfælde, hvor de er mere fordelagtige end konventionelle plantebeskyttelsesmidler (lavere toksicitet for mennesker og andre organismer, som midlerne ikke er rettet mod, lavere omkostninger, mindre miljøindvirkning osv.).

Endvidere medfører manglen på regler, at der sendes produkter på markedet, som er af dårlig kvalitet og kun har ringe eller ingen virkning, uden at der er foretaget de nødvendige eksperimenter og kontroller for at beskytte arbejdstagernes og forbrugernes sundhed.

1. Hvilke foranstaltninger agter Kommissionen at træffe for at overholde princippet om gennemskuelighed i forbindelse med markedsføring og anvendelse af biologiske plantebeskyttelsesmidler?

2. Hvilke foranstaltninger agter den at træffe for at beskytte arbejdstagernes og forbrugernes sundhed og støtte udviklingen på dette område?

Svar afgivet på Kommissionens vegne af David Byrne

(16. januar 2001)

1. Kommissionen forstår, at når det ærede parlamentsmedlem anvender udtrykket plantebeskyttelsesmidler af biologisk oprindelse, henvises der til andre plantebeskyttelsesmidler end de konventionelle kemiske produkter. Dette omfatter produkter af f.eks. vegetabilsk eller animalsk oprindelse, feromoner eller mikroorganismer. Rådets direktiv 91/414/EØF af 15. juli 1991 om markedsføring af plantebeskyttelsesprodukter(1) gælder for sådanne plantebeskyttelsesmidler. Men visse bestemmelser, såsom detaljerede krav til virksomhederne, måtte vedtages efterfølgende af Kommissionen.

Kommissionen vedtog som første prioritet en række detaljerede krav for kemiske aktive substanser. I princippet gælder disse krav også for ekstrakter af vegetabilske eller animalske produkter eller feromoner. Ansøgeren er dog ikke forpligtet til at opgive visse oplysninger, hvis der kan fremlægges videnskabeligt bevis for, at disse oplysninger ikke er nødvendige for at bevise, at substansen opfylder direktivets strenge sundheds- og miljøkrav.

For at øge gennemsigtigheden for ansøgerne er Kommissionen sammen med medlemsstaterne involveret i et arbejde med harmonisering i samarbejde med Organisation for Økonomisk Samarbejde og Udvikling (OECD). Harmoniseringen angår kravene til oplysninger om feromoner og semiochemicals. En harmonisering på OECD-niveau er afgørende for at tilskynde til udvikling af disse substanser, da man på denne måde vil kunne opnå accept stort set på verdensplan af datasættene, og dermed kunne reducere omkostningerne i forbindelse med udviklingen.

Arbejdet med de detaljerede krav for mikroorganismer er næsten afsluttet, og forventes vedtaget af Kommissionen i foråret 2001.

2. Kommissionen er overbevist om, at der er opnået en god balance mellem målet om at sikre et højt beskyttelsesniveau for menneskers sundhed og for miljøet, samtidig med at man ikke pålægger ansøgere for disse substanser uforholdsmæssigt store udgifter, hvilket ville modvirke udviklingen af disse substanser.

(1) EFT L 230 af 19.8.1991.